hotchpotch/miracl-hf-unified huggingface dataset:
Camille Paglia
Camille Anna Paglia (s. 2. huhtikuuta 1947 Endicott, New York) on yhdysvaltalainen kirjailija ja opettaja. Hän valmistui Binghamtonin ja Yalen yliopistoista. Paglia on yhteiskuntakriitikko ja tunnettu akateemisena kiistanalaisten väitteiden esittäjänä.
Camille Paglia syntyi Endicottissa, New Yorkin osavaltiossa amerikanitalialaisten vanhempien perheeseen.
Paglia on luonut pitkän tutkijanuran. Hän tuli tunnetuksi teoksellaan "Sexual Personae" (1990), jonka jälkeen myös "Sex, Art, and American Culture" (1992) ja "Vamps and Tramps" (1994) olivat menestyksiä. Hänen tuorein teoksensa "Break, Blow, Burn" (2005) sisältää tutkielmia 43 tunnetusta runosta.
Paglia on modernin feminismin vastustaja, mutta samalla vanhan koulukunnan feministi. Paglia on tullut jo vuosikymmenten ajan tunnetuksi modernin feminismin kriitikkona. Teoksessaan "Free Women, Free Men: Sex, Gender, Feminism" Paglia osoittaa että moderni feminismi vahingoittaa naisia.
Paglian mukaan siirtymää yhdys- tai suurperheestä ydinperheeseen ei ole tutkittu tarpeeksi. Paglia on verrannut ydinperhettä klaustrofobiseen selliin, vankiselliin ja epävakaaseen selliin ja sanonut että voi olla että lapsia ei ole tarkoitettu teljettäväksi taloon vanhempiensa kanssa. Paglian mukaan ydinperheessä ihminen pystyy määrittelemään identiteetin huonommin kuin yhdys- tai suurperheen edustamassa yhteisössä.
Paglian mukaan kaikki naiset ovat kykeneväisiä biseksuaalisuuteen, mistä hän on saanut lesbojen vihaa osakseen. Paglian mukaan myös kaikki miehet ovat kykeneväisiä biseksuaalisuuteen, ja uskoo että keskiluokkainen nykynainen on tylsä ja että hyvin koulutetulla keskiluokkaisella nykynaisella ei ole muuta tarjottavaa miehelle kuin valitusta, mikä ajaa miehiä poispäin heteroseksuaalisuudesta. Paglia myös uskoo, että ihmisten epäselvä seksuaali-identiteetit ja sukupuoli-identiteetit liittyvät ihmisten vaikeuteen määritellä identiteettiään ydinperheessä..
Paglia on sanonut identifioituvansa muunsukupuoliseksi, sillä hän ei ole identifioitunut lainkaan naiseksi. Paglia on lesbo. Hän on ateisti.
Melissa Suffield
Melissa Suffield (s. 24. joulukuuta 1992) on englantilainen näyttelijä, joka esitti Lucy Bealeä BBC:n "EastEnders"-televisiosarjassa vuodesta 2004 kesään 2010 saakka. Toukokuussa 2010 ilmoitettiin, että Suffield poistuisi sarjasta kesän aikana. Erottamisen syyksi ilmoitettiin hänen ”kuriton käytöksensä” kuvausten ulkopuolella. Hän ei itse pitänyt käytöstään, alkoholin nauttimista alaikäisenä, erottamisen arvoisena. Suffieldin korvaajaksi Bealen rooliin valittiin loppuvuodesta 2011 Hetti Bywater.
Searching for the Young Soul Rebels
Searching for the Young Soul Rebels on Dexys Midnight Runnersin debyyttialbumi, joka julkaistiin vuonna 1980.
Ekofasismi
Ekofasismilla tarkoitetaan fasistista ajattelutapaa, jonka mukaan on myönteistä, että sodat, luonnonkatastrofit, epidemiat ja nälänhätä rajoittavat ihmisväestön määrää ympäristön säilymisen turvaamiseksi. Aate näkee ympäristönsuojelun tärkeimpänä päämääränä. Tunnettuja ekofasisteiksi leimattuja henkilöitä ovat Pentti Linkola, Savitri Devi, Julius Evola ja Herbert Gruhl.
Charles Rosen
Charles Rosen (5. toukokuuta 1927 New York – 9. joulukuuta 2012 New York) oli yhdysvaltalainen pianisti ja musiikintutkija. Hän opiskeli pianonsoittoa Moriz Rosenthalin johdolla.
Rosen esitti ja levytti muiden muassa J. S. Bachin, Ludwig van Beethovenin sekä Claude Debussyn teoksia mutta myös uudempaa musiikkia, kuten Igor Stravinskia, Elliott Carteria ja Pierre Boulezia.
Rosen julkaisi muun muassa teokset "The Classical Style", "The Romantic Generation" ja "The Musical Languages of Elliott Carter". Hän tutki myös muita taiteenlajeja teoksissaan "Romanticism and Realism: The Mythology of Nineteenth-Century Art" (1985) ja "Romantic Poets, Critics, and Other Madmen" (2000). Hän kirjoitti ahkerasti "The New York Review of Booksiin".
Hugh Rossi
Sir Hugh Alexis Louis Rossi (s. 21. kesäkuuta 1927) on brittiläinen Konservatiivipuolueen poliitikko. Hän istui parlamentin jäsenenä vuosina 1966–1992; vuoteen 1983 vaalipiirinä oli Hornsey, sen jälkeen Hornsey and Wood Green.
Joan Segarra
Joan Segarra i Iracheta (s. 15. marraskuuta 1927) on espanjalainen jalkapalloilija, joka pelasi FC Barcelonassa vuosina 1949–1965. Hän syntyi Barcelonassa ja oli 1950-luvun sekä 1960-luvun alun tunnetuimpia lajinsa ammattilaisia Kataloniassa.
Segarra pelasi Espanjan jalkapallomaajoukkueessa muun muassa vuoden 1962 maailmanmestaruuskilpailuissa.
Talo Dublinissa
Talo Dublinissa on Maeve Binchyn kirjoittama romaani. Englanninkielinen alkuteos "Tara Road" julkaistiin vuonna 1998. Suomeksi teos julkaistiin 1999 Kaisa Luntisen suomentamana. 485-sivuisen kirjan kustansi WSOY. Romaanissa käsitellään rakkautta, petosta, ystävyyttä ja rohkeutta. Sen pohjalta on tehty myös samanniminen elokuva.
Kirja kertoo tarinan kahdesta naisesta, joista toinen on Irlannista ja toinen Yhdysvalloista. Naiset vaihtavat koteja vaikka eivät ole koskaan tavanneet. He molemmat yrittävät paeta ongelmiaan, mutta oppivat paetessaan paljon itsestään.
Kirja keskittyy pääasiassa Ria Lynchin elämään. Lynch on irlantilainen nainen, joka on tavannut tulevan aviomiehensä Danny Lynchin. He päätyvät naimisiin ja perustavat perheen kun Dannyn ura lähtee nousuun. Monen aviovuoden jälkeen Danny alkaa viettää vähemmän ja vähemmän aikaa kotonaan vaimonsa ja lapsiensa kanssa. Ria uskoo uuden lapsen olevan ratkaisu, ja tyrmistyy huomatessaan että hänen miehensä tulee tosiaan olemaan isä – mutta lapsi on hänen suhteestaan. Miehen uskottomuus on syy siihen, että Ria päättää vaihtaa koteja amerikkalaisen naisen kanssa.
Romaanista tehtiin Andie MacDowellin ja Olivia Williamsin tähdittämä elokuva vuonna 2005. Elokuvan käsikirjoittivat Cynthia Cidre ja Shange Connaughton, ja sen ohjasi Gillies MacKinnon.
Roots reggae
Roots reggae on reggaemusiikin alalaji, jonka huippukausi oli Jamaikalla 1970-luvulla. Vallitsevana reggae-tyylinä roots reggae sijoittuu 1960-luvun lopun varhaisen reggaen ja 1980-luvun dancehall-reggaen väliin. Roots reggae on orgaanista musiikkia, jota soittaa useimmiten iso yhtye, jossa on perussoittimien lisäksi trumpetti, saksofoni, erilaisia lyömäsoittimia ja taustalaulajia.
Sanoitukset kertovat alistetussa asemassa olevien ihmisten kärsimyksistä ja historian vääryyksistä tai sitten sanoituksilla pyritään luomaan uskoa ja iloa. Kuuluisimpia alkuaikojen roots reggae -yhtyeitä olivat muun muassa Burning Spear, The Gladiators, The Congos, Mighty Diamonds, The Heptones ja Bob Marley & The Wailers. Tyyliin liittyy studioryhmiä, joista Roots Radics ja Sly Dunbar & Robbie Shakespeare ovat tunnetuimpia. Roots Radics soitti mm. Bunny Wailerin ja Gregory Isaacsin sekä modernimman Eek-A-Mousen levytyksissä. Sly & Robbie liittyivät kiinteästi Black Uhurun uraan sekä Mighty Diamondsiin.
Roots-tyyli teki paluun 1990-luvun puolivälin jälkeen suosionsa huipulla olleen Dancehall-tyylin ja erityisesti slack- ja gunlyrics-alatyylien ajautuessa umpikujaan sekä musiikillisesti että teksteiltään. Uudempia artisteja olivat Garnett Silk, joka kuoli tapaturmaisesti kesken uransa nousun, ja Luciano. Suosittu dancehall-artisti Buju Banton muutti tyylinsä lähemmäksi roots-tyyliä. Teksteiltään romanttinen lovers-tyyli on musiikillisesti lähellä roots-tyyliä.
Kanavanippu B
Kanavanippu B on varattu C:n ja E:n ohella toimiluvanvaraiseen käyttöön. Kanavanippu B:llä toimivat MTV Oy ja Sanoma Television Oy. Nippuun kuuluu kaksi maksutonta ja yksitoista maksullista kanavaa. Kanavanippu B kattaa 99,9 % Suomen väestöstä. Kanavanipun välittää Digita, käyttäen DVB-T2-teknologiaa UHF-taajuuksilla.
Nelonen HD on Nelosen rinnakkaiskanava, joka näyttää Nelosen ohjelmistoa teräväpiirtona. Kanava toimii paikalla 24.
Discovery Channel esittää dokumenttiohjelmia. Kanava toimii paikalla 44.
MTV on nuorille suunnattu kanava, joka esittää nuoriso-ohjelmia ja musiikkivideoita. Kanava toimii paikalla 46.
C More First on C Moren elokuvakanava, joka näyttää uusimmat elokuvat ensimmäisenä. Kanava toimii paikalla 53.
C More Stars on C Moren sarjakanava. Kanava toimii paikalla 54.
Nick Jr. on lapsille suunnattu kanava, joka esittää lastenohjelmia. Kanava toimii paikalla 58.
Investigation Discovery on Discoveryn rikosdokumentteja esittävä kanava. Kanava toimii paikalla 80.
Animal Planet on luonto-ohjelmia esittävä kanava. Kanava toimii paikalla 85.
C More Hits on C Moren elokuvakanava, joka esittää hittielokuvia. Kanava toimii paikalla 94.
Viasat History on Viasatin historiaohjelmia esittävä kanava. Kanava toimii paikalla 126.
Elisa-infokanava 1 on Elisan infokanava, jolla esitetään Elisan asiakaspalvelun yhteystietoja.
Elisa-infokanava 2 on Elisan toinen infokanava, jolla esitetään Elisan asiakaspalvelun yhteystietoja.
Estradi 2020 on Digitan omistama kanava.
MTV:n avattua rinnakkaiskanava MTV3+:n, avasi Nelonen pian Nelonen Plus-kanavan, mikä hiljeni vuonna 2007 Jimin tieltä. Jim siirtyi kanavanippu E:hen 8. tammikuuta 2013 vaihtaen paikkaa Livin kanssa.
Marraskuussa 2002 MTV3 avasi uuden digitaalisen rinnakkaiskanava MTV3+:n, ja vielä vuonna 2004 MTV3+ Extran. Molemmat kanavat lopetettiin marraskuussa 2006 MTV3 MAXin, MTV3 Leffan, MTV3 Faktan ja Subtv Juniorin tieltä.
AdultTV.fi aloitti toimintansa 13. tammikuuta 2011.
URHOtv aloitti toimintansa 10. syyskuuta 2009. Sen ohjelmisto koostui urheiluohjelmista, kuten jääkiekosta, jalkapallosta, koripallosta, lentopallosta ja moottoriurheilusta.
MTV Komedia aloitti toimintansa 15. joulukuuta 2010. Sen ohjelmisto koostui komediasarjoista, komediaelokuvista ja stand-upista.
Kanavanippu C
Kanavanippu C on varattu B:n ja E:n ohella toimiluvanvaraiseen käyttöön. Siihen kuuluu kahdeksan maksutonta televisiokanavaa. Kanavanippu C:n kanavatarjonta vaihtelee alueittain. Kanavanipun välittää Digita, käyttäen DVB-T teknologiaa UHF-taajuuksilla.
Kanavanippu C:n väestöpeitto on 78–90,4 %.
Televisiokanavat
Neito pulassa
Neito pulassa () on arkkityyppinen fiktiivisissä tarinoissa esiintyvä perushahmo. Tyypillinen neito pulassa on nuori naimaton nainen, joka on konnan tai hirviön vallassa ja joka sankarin pitää pelastaa.
Hahmon varhaisimpia esimerkkejä on kallioon kahlehdittu ja hirviön vartioima Andromeda Kreikan mytologiasta. Perseus tappaa hirviön ja pelastaa Andromedan. Tämä juonikuvio toistuu myöhemmin Pyhästä Yrjöstä kertovissa tarinoissa.
Neito pulassa oli erityisen suosittu hahmo eurooppalaisissa saduissa ja kansantarinoissa sekä viktoriaanisessa melodraamassa. Uljas ritari pelastaa esimerkiksi Persiljaisen, Prinsessa Ruususen ja Lumikin pulasta.
Xavier Malisse
Xavier Malisse (s. 19. heinäkuuta 1980 Kortrijk, Belgia) on belgialainen tennispelaaja. Malisse on ollut parhaimmillaan kaksinpelin ATP-listalla sijalla 19 ja nelinpelissä sijalla 25. Oikeakätinen Malisse aloitti ammattilaisuransa vuonna 1998. Hän on urallaan voittanut kolme turnausta kaksinpelissä ja kahdeksan nelinpelissä. Tällä hetkellä Malisse asuu Sarasotan kaupungissa Yhdysvalloissa. Hänen pelinsä ehkä suurin vahvuus on hyvä kämmenlyönti.
Malisse on voittanut kaksinpelin ATP-turnauksen Delray Beachissä vuosina 2005 ja 2007 sekä Chennaissa vuonna 2007. Nelinpelissä hän voitti Ranskan avoimen mestaruuden vuonna 2004 parinaan Olivier Rochus. Lisäksi hän on voittanut nelinpeliturnauksen vuonna 2005 Adelaidessa, vuonna 2007 Delray Beachissä ja Chennaissa, vuonna 2011 Indian Wellsissä ja Los Angelesissa sekä vuonna 2012 Los Angelesissa ja San Joséssa.
Irma Junnilainen
Irma (Irmeli) Junnilainen (s. 27. kesäkuuta 1951 Oulussa) on suomalainen näyttelijä.
Junnilainen on freelance-näyttelijä, joka omien sanojensa mukaan ei viihdy suurissa teattereissa, koska ne ovat oman tulosvastuunsa vankeja.
Teatterinäyttelemisen lisäksi Junnilainen on näytellyt myös useissa elokuvissa. Hänen ensimmäisiä roolejaan oli muun muassa Vettenranskan Kloryn osa Rauni Mollbergin elokuvassa "Aika hyvä ihmiseksi" (1977). Hän on esiintynyt myös muun muassa Auli Mantilan elokuvassa "Pelon maantiede" (2000), Aki Kaurismäen elokuvassa "Pidä huivista kiinni, Tatjana" (1994) sekä Matti Ijäksen elokuvassa "Pilkkuja ja pikkuhousuja" (1993). Pääosastaan Timo Linnasalon elokuvassa "Viiva vinita – tavallisen ihmisen museo" (1991) hän sai Jussi-patsaan.
Teatterin puolella Junnilainen muistetaan muun muassa Leea Klemolan näytelmästä "Seksuaali".
Ibanez JEM555
Ibanez JEM555 (myös JEM Jr.) on Ibanezin vuodesta 1994 eteenpäin valmistama 
kitara. Se on JEM-sarjan alamalli. Sen alamalleja ovat JEM555BK, JEM555WH ja JEM555LWH.
JEM555-mallissa on Ibanezin "Prestige JEM"-kaula ja "Edge Pro II"-talla syvillä kaiverruksilla, mikä mahdollistaa vibrakammen kääntämistä helposti molempiin suuntiin.
Sten &amp; Stanley
Sten & Stanley on ruotsalainen yhtye. Sten Nilsson, Ebbe Nilsson ja Stanley Granström perustivat sen popyhtyeeksi Karlskogassa 1962. 1970- ja 1980-luvuilla tyyli kuitenkin muuttui siten, että yhtye kehittyi tanssiyhtyeeksi. Niihin aikoihin yhtye otti vaikutteita diskosta ja esitti sekä covereita että omaa materiaalia. Yhtyeellä on ollut monia kappaleita Svensktoppen-listalla. Yksi tunnetuimmista kappaleista on "Jag vill vara din, Margareta".
Vuonna 2009 yhtyeen albumi "Bella Bella" (1976) pääsi mukaan kirjaan "Tusen svenska klassiker", johon koottiin tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
Andrew Murray
Andrew Murray voi tarkoittaa seuraavia henkilöitä:
Ruijanvihvilä
Ruijanvihvilä ("Juncus arcticus") on pohjoisten rantojen monivuotinen, tuulipölytteinen vihviläkasvi. Suomessa ruijanvihvilä luokitellaan erittäin uhanalaiseksi.
Ruijanvihvilällä on vaakasuoraan kiemurteleva maavarsi, josta nousee lehdettömiä, 10–40 cm pitkiä varsia. Varsi on pysty, 1,5–3 mm paksu, sileä ja väriltään sinertävänvihreä. Tyvitupet ovat vaaleanruskeita ja kiiltäviä. Kukinto on tiheä tähkä, joka on 1–1,5 cm pitkä ja sisältää 3–12 kukkaa. Kukan tummanruskeat kehälehdet ovat epäselvästi kalvolaitaisia. Ruijanvihvilä kukkii Suomessa heinäkuussa. Siemenet sisältävä kota on tummanruskea tai ruskea ja munan- tai luumunmuotoinen.
Ruijanvihvilä voi risteytyä jouhivihvilän ("J. filiformis") kanssa. Näiden risteymää nimitetään väylävihviläksi ("J. arcticus" x "filiformis"). Se voi risteytyä myös merivihvilän ("J. balticus") kanssa, joka toisinaan luokitellaan ruijanvihvilän alalajiksi ("J. arcticus" ssp. "balticus").
Ruijanvihvilä on pohjoisten vuoristoalueiden ja tundran kasvi. Sitä tavataan Skandeilla Etelä-Norjasta Kuolan niemimaalle ja edelleen läpi Venäjän Alaskaan asti leveällä vyöhykkeellä Jäämeren rannikkoalueella. Alaskasta levinneisyysalue ulottuu läpi Pohjois-Kanadan ja edelleen Keski- ja Etelä-Grönlannin rannikkovyöhykkeelle. Suomessa lajia tavataan Enontekiössä Käsivarren Lapissa sekä Sallan pohjoisosassa Venäjän rajan tuntumassa.
Ruijanvihvilä kasvaa soraisilla rannoilla ja ultraemäksisillä soraikoilla.
Merivihvilä
Merivihvilä ("Juncus balticus") on rannoilla kasvava monivuotinen vihviläkasvi. Sillä on kiemurteleva maavarsi, josta nousee lehdettömiä korsia. Tähkässä on parikymmentä tummanruskeaa kukkaa. Kukinto on harsu ja 2–7 senttimetriä pitkä. Lajia tavataan Itämeren rannoilla. Sitä pidetään joskus ruijanvihvilän kanssa saman lajin alalajina ("Juncus arcticus" ssp. "arcticus" ja "Juncus arcticus" ssp. "balticus").
Merivihvilä voi risteytyä ruijanvihvilän ("Juncus arcticus") ja jouhivihvilän ("Juncus filiformis") kanssa. Merivihvilän ja jouhivihvilän risteymää nimitetään säilävihviläksi ("Juncus balticus" × "filiformis").
Anton Kaindl
Anton Kaindl (14. heinäkuuta 1902, München - 31. elokuuta 1948, Workuta) oli saksalainen keskitysleirikomendantti toisen maailmansodan aikana. Hän oli arvoltaan SS-Obersturmbannführer ja myöhemmin SS-Standartenführer. Hän johti toimistoa SS-WVHA:ssa 31. elokuuta 1942 alkaen. Toimisto vastasi vankien vaatettamisesta keskitysleireillä. Hän oli Sachsenhausenin keskitysleirin seitsemäs ja viimeinen komendantti ja johti sen evakuointia huhtikuussa 1945. Sodan jälkeen Kaindl joutui liittoutuneiden vangiksi. Hän joutui oikeuteen 23. elokuuta 1947 Berliinin Pankowissa ns. Sachsenhausen-oikeudenkäyntiin yhdessä 15 muun syytetyn kanssa. Oikeudenkäynnin järjesti neuvostoliittolainen sotilastuomioistuin. Kaindl väitti vain noudattaneensa käskyjä. 1. marraskuuta 1947 Kaindl ja 8 muuta syytettyä tuomittiin elinkautisiin vankeusrangaistuksiin. Kaindl joutui pakkotyöhön arktisiin olosuhteisiin Vorkutan gulagiin, jossa kuoli kesällä 1948.
Gustav Sorge
Gustav Hermann Sorge (24. elokuuta 1911, Roniken – 1978 Rheinbach) eli Rauta-Gustav oli SS-Hauptscharführer ja sotarikollinen.
Sorge syntyi Sleesiassa maatyöläisen pojaksi. Nuoruudessaan hän kuului Musta valtakunta -nimiseen järjestöön jota johti Hermann Weber. Vuonna 1931 järjestö yhdistyi Saksan kansallissosialistiseen työväenpuolueeseen ja SS:ään. Alkaen vuodesta 1934 hän oli SS:n jäsen Unterscharführerin arvoisena keskitysleirien turvallisuusjoukoissa KZ:ssä. Kesäkuussa 1938 hänet siirrettiin Sachenhausenin keskitysleiriin, jossa hän sai pian mainetta vankien ja neuvostosotilaiden raakalaismaisesta kohtelusta.
Syyskuussa 1939 hänet ylennettiin SS-Oberscharführeriksi. 1942 hänestä tuli Sachenhausenin keskitysleirin leirijohtaja. Sorge palveli myös Alankomaissa ja Liettuassa ja osallistui taisteluihin partisaaneja vastaan. Alkuvuodesta 1942 Sorge järjesti SS Baubrigade 12:sta Sachenhausenin vangeista. Joukko raivasi liittoutuneiden aiheuttamia pommitustuhoja. Hän työskenteli myös saksalaisten sotilasvankilassa Torgaussa ja sai mainetta pahamaineisena kiduttajana. Sodan jälkeen puna-armeijan sotilaspoliisit vangitsivat Sorgen. Sachenhausen-oikeudenkäynnissä hänet tuomittiin yhdessä August Hoehnin, Kurt Eccariuksen, William Schubertin, Fritz Fickerin ja useiden muiden kanssa 18 000 puna-armeijan sotilaan kuolemasta Sachenhausenin leirillä. Lisäksi Sorgea syytettiin 25 vangin ampumisesta vuonna 1942. Sorge tuomittiin elinkautiseen vankeusrangaistukseen ja hän joutui Workutan gulagiin. Vapauduttuaan 1956 hän joutui Saksan Bonnissa oikeuteen 67 murhasta syytettynä. Hänet tuomittiin elinkautiseen vankeusrangaistukseen vuonna 1958. Hän kuoli vankilassa Saksassa vuonna 1978.
Etiopian jalkapallomaajoukkue
Etiopian jalkapallomaajoukkue on Etiopian jalkapalloliiton hallinnoima joukkue, joka edustaa Etiopiaa kansainvälisissä jalkapallo-otteluissa. Etiopia oli yksi kolmesta joukkueesta (Egypti, Sudan) jotka aloittivat Jalkapallon Afrikan-mestaruuskilpailut. Nämä kolme joukkuetta pelasivat vuoden vastakkain vuoden 1957 ja 1959 turnauksissa. Etiopia voitti mestaruuden kotikisoissaan 1962. Viime vuosina Etiopia ei ole pärjännyt kisoissa.
Ensio Ripatti
Ensio Ripatti on Riku Suokkaan luoma fiktiivinen yksityisetsivä. Pukeutumistyyliltään hän muistutti Tarkastaja Gadgetia. Ripatti tuli tutuksi "ÄlyÄlyä"-ohjelmasta, jossa hänellä oli oma osio. Lisäksi jokaisen ohjelman lopussa molemmat kilpailijajoukkueet saivat Ripatti-aiheiset paidat. 2000-luvun alussa Ensio Ripatilla oli oma televisiosarja Yle TV2:lla. Sarjan aikana hänellä oli avustajana Elviira-niminen tyttö.
Ensio Ripatin tutkimat tapaukset vaihtelivat salajuonista aina pommien purkuun.
Ammunnan Euroopan-mestaruuskilpailut 2007 - 10 m ilmapistooli, pojat
10 m ilmapistoolilla pojat ampuvat 60 laukausta peruskilpailussa ja kahdeksan parasta ampujaa peruskilpailun tuloksen perusteella pääsee 10 laukauksen finaaliin.
Joukkuekilpailussa joukkueen muodostavat kolme saman maan kilpailijaa.
Poikien ilmapistooli EM-kilpailut 2007 järjestettiin 15. maaliskuuta, Deauvillessä.
Charlie Maxwell
Charles Richard ”Charlie” Maxwell (s. 8. huhtikuuta 1927) on yhdysvaltalainen baseballpelaaja, joka pelasi Major League -tasolla vuosina 1950–1964. Hän syntyi ja pelasi yliopistobaseballia Michiganissa ennen palvelemisesta Yhdysvaltain armeijassa.
Maxwellin ammattilaisjoukkueina olivat Boston Red Sox, Baltimore Orioles, Detroit Tigers ja Chicago White Sox. Hän oli All-Star-pelaajana vuosina 1956–1957 ja pääsi Michigan Sports Hall of Fameen vuonna 1997.
Alice Jemeli Timbilili
Alice Jemeli Timbilili (s. 1. helmikuuta 1983 Keiyo) on kenialainen kestävyys- ja maastojuoksija.
Timbilili voitti 1999 kultaa Bydgoszczin alle 18-vuotiaiden MM-kisoissa 3 000 metrin juoksussa ajalla 9.01,99. Seuraavana vuonna hän voitti Vilamouran maastojuoksun MM-kisoissa hopeaa nuorten sarjassa ja sijoittui Sydneyn olympialaisissa 10 000 metrin juoksussa neljänneksitoista ajalla 31.50,22. Vuonna 2001 hän juoksi Oostenden maastojuoksun MM-kisoissa nuorten sarjassa kuudenneksitoista.
Timbilili sijoittui Lausannen maastojuoksun MM-kisoissa 2003 pitkällä matkalla neljänneksitoista. Seuraavana vuonna hän oli Brysselin maastojuoksun MM-kisoissa neljäs pitkällä matkalla ja Ateenan olympialaisissa 10 000 metrillä kuudestoista. Kauden lopussa hän juoksi seitsemänneksi 3 000 metrillä ajalla 8.50,46 ja kuudenneksi 5 000 metrin juoksussa ajalla 15.28,18. Timbilili voitti St. Etiennen maastojuoksun MM-kisoissa 2005 hopeaa pitkällä matkalla. Kaksi vuotta myöhemmin hän sijoittui maantiejuoksun MM-kisoissa yhdeksänneksi.
Karen Dior
Karen Dior (14. helmikuuta 1967 – 25. elokuuta 2004) oli yhdysvaltalainen pornonäyttelijä. Hän toimi pornonäyttelijänä aktiivisesti vuosina 1989–2003. Karen Dior menehtyi vuonna 2004 sairastamaansa maksakirroosiin 37-vuotiaana.
Monacon Grand Prix 1977
Monacon Grand Prix 1977 oli Formula 1 -sarjan osakilpailu, joka ajettiin 22. toukokuuta 1977 Monacon katuradalla. Kilpailun voitti Jody Scheckter.
Monacon GP 1977 – F1-ruutu
Norjan ympäristötieteen ja biologian yliopisto
Norjan ympäristötieteen ja biologian yliopisto (, ) sijaitsee Åsissa Akershusin läänissä. Oppilaitos on perustettu 1859. Aiemmin oppilaitoksen nimenä oli Norjan maatalouskorkeakoulu (). Siitä tuli Norjan kuudes yliopisto vuonna 2005, missä yhteydessä myös oppilaitoksen nimeä muutettiin.
Belgian Grand Prix 1977
Belgian Grand Prix 1977 oli Formula 1 -sarjan osakilpailu, joka ajettiin 5. kesäkuuta 1977 Zolderin radalla. Kilpailun voitti Gunnar Nilsson, jolle voitto oli uran ensimmäinen ja ainoa.
Belgian GP 1977 – F1-ruutu
Kööpenhaminan hiippakunta
Kööpenhaminan hiippakunta () on yksi Tanskan kansankirkon hiippakunnista. Hiippakunta koostuu Bornholmin, Dragørin, Frederiksbergin, Kööpenhaminan ja Tårnbyn kunnista. Hiippakunnan pääkirkko on Vor Frue Kirke Kööpenhaminassa. Hiippakunta muodostettiin vuonna 1922, kun Sjellannin hiippakunta jaettiin Roskilden ja Kööpenhaminan hiippakuntiin.
Johan Carlsson
Johan Carlsson (s. 1. elokuuta 1981 Tukholma, Ruotsi) on uransa lopettanut ruotsalainen jalkapalloilija. Hän oli pelipaikaltaan puolustava keskikenttäpelaaja.
Veikkausliigassa Carlsson pelasi yhteensä 68 ottelua ja teki yhden maalin.
Roskilden hiippakunta
Roskilden hiippakunta () on yksi Tanskan kansankirkon hiippakunnista. Hiippakunta muodostettiin vuonna 1922, kun Sjellannin hiippakunta jaettiin Kööpenhaminan ja Roskilden hiippakuntiin. Hiippakunnan pääkirkko on Roskilden tuomiokirkko Roskilden kaupungissa.
Helsingørin hiippakunta
Helsingørin hiippakunta () on yksi Tanskan kansankirkon hiippakunnista. Hiippakunta koostuu Pääkaupunkialueesta, pois lukien Dragørin, Bornholmin, Frederiksbergin, Kööpenhaminan ja Tårnbyn kunnat, jotka ovat osa Kööpenhaminan hiippakuntaa. Helsingørin hiippakunnan pääkirkko on Helsingørin tuomiokirkko Helsingørin kaupungissa. Hiippakunta muodostettiin 1. tammikuuta 1961 erottamalla se Kööpenhaminan hiippakunnasta. Se on Tanskan nuorin hiippakunta.
Paavo Warén
Paavo Filemon Warén (20. toukokuuta 1872 Suonenjoki – 21. elokuuta 1933 Helsinki) oli suomalainen toimittaja, suomentaja ja filosofian maisteri.
Warénin vanhemmat olivat kirkkoherra, rovasti Johan Warén ja Adolfina Maria Aschan. Hän pääsi ylioppilaaksi Helsingin suomalaisesta normaalilyseosta 1890 ja opiskeli Helsingin yliopistossa valmistuen filosofian kandidaatiksi ja maisteriksi 1897.
Warén oli Suomen Liikemiesten Kauppaopiston opettajana 1899–1925, Helsingin Sanomien ensimmäisenä päätoimittajana vuosina 1904–1905 sekä ulkoasiainministeriön sanomalehtijaoston ja -toimiston jaostosihteerinä ja toimistosihteerinä vuodesta 1918.
Warén suomensi myös kirjallisuutta. Hänen käännöksiinsä kuuluivat mm. Émile Zolan "Ansa".
Paavo Warén oli naimisissa Aili Maria Telénin (k. 1929) kanssa 1901–1929
Lolland-Falsterin hiippakunta
Lolland-Falsterin hiippakunta () on yksi Tanskan kansankirkon hiippakunnista. Hiippakunta koostuu Lollandista ja Falsterista ja sen pääkirkkona toimii Maribon tuomiokirkko. Hiippakunta muodostettiin vuonna 1803 erottamalla se Fyenin hiippakunnasta. Lolland-Falsterin hiippakunta on Tanskan pienin hiippakunta.
Fort Wayne
Fort Wayne on kaupunki Indianan osavaltion koillisosassa Yhdysvalloissa. Vuonna 2006 kaupungissa oli 248 637 asukasta, millä se nousi Yhdysvaltojen 70. suurimmaksi kaupungiksi. Viimeisin kasvupyrähdys johtui pääosin kuntaliitoksesta Aboiten pikkukaupungin kanssa.
Fort Wayne sijaitsee suunnilleen yhtä kaukana Chicagosta, Cincinnatista ja Detroitista, ja on näin ollen palvellut luonnollisena liikenteen solmukohtana alueellaan.
Fort Waynessä vallitsee kostea mannerilmasto. Kesät ovat kuumia ja kosteita, talvet kylmiä ja lumisia. Tornadoita havaitaan säännöllisesti.
Fortwayne on ollut teollisuuskaupunki, mutta rakennemuutos on vienyt sieltä työpaikkoja. Vuonna General Motorsin tehdas, jossa kootaan avolavapakettiautoja, on kaupungin suurin teollisuustyönantaja. Maatalouden liitännäiselinkeinot työllistävät myös fortwaynelaisia.
Aimee Teegarden
Aimee Richelle Teegarden (s. 10. lokakuuta 1989 Downey, Kalifornia) on yhdysvaltalainen näyttelijä, joka tunnetaan parhaiten televisiosarjasta "Unelmien kentät" (2006–2011).
Los Angelesin alueella kasvanut Teegarden aloitti uransa mainoksissa varhain toisella kymmenellään ja teki 13-vuotiaasta myös mallin töitä. High schoolin hän suoritti kotiopetuksessa ja valmistui 16-vuotiaana. Samoihin aikoihin Teegarden sai roolin "Unelmien kentistä". Hän esitti sarjassa joukkueen valmentajan tytärtä Julie Tayloria kaikki viisi tuotantokautta. Hänellä oli uransa alkuvuosina pieniä rooleja myös esimerkiksi televisiosarjoissa "Todistettavasti syyllinen", "Hannah Montana", "Ned’s Declassified" ja "90210"
Teegarden esiintyi vuonna 2011 Disneyn elokuvan "Prom" pääosassa ja Wes Cravenin kauhuelokuvassa "Scream 4". Vuonna 2012 hänet valittiin The CW:lle suunnitellun "The Selection" -sarjan pääosaan. Pilottijakso kuvattiin kahdesti, mutta lopulta kanava päätyi luopumaan sarjan tekemisestä. Vuonna 2014 Teegarden esiintyi pääosassa The CW:n sarjassa "Star-Crossed – Maailmat vastakkain", ja syksyllä 2016 hän näytteli ABC:n "Notorious"-sarjassa.
Maaliskuussa 2015 Teegarden sai roolin kauhuelokuvasta "Rings", joka sai ensi-iltansa vuonna 2017.
Aalborgin hiippakunta
Aalborgin hiippakunta () on yksi Tanskan kansankirkon hiippakunnista. Hiippakunta perustettiin vuonna 1554. Sen piispanistuin sijaitsi alun perin Børglumin luostarissa, mutta uskonpuhdistuksen myötä se siirrettiin 29. syyskuuta vuonna 1554 Budolfin kirkkoon Aalborgiin.
Ruotsin Grand Prix 1977
Ruotsin Grand Prix 1977 oli Formula 1 -sarjan osakilpailu, joka ajettiin 16. kesäkuuta 1977 Scandinavian Racewayn radalla. Kilpailun voitti Jacques Laffite.
Ruotsin GP 1977 – F1-ruutu
Sinineontetra
Sinineontetra ("Paracheirodon simulans") on läheistä sukua kardinaalitetralle ja neontetralle, mutta se on niitä kumpaakin hieman pienempi. Sinineontetrasta on hiljattain tullut suosittu akvaariokala.
Sinineontetra on kotoisin Amazonasin vesistöstä, Etelä-Amerikasta. Se löydettiin vuonna 1962. Suurin osa sinineontetroista on luonnosta pyydystettyjä. Niitä tavataan Koillis-Brasiliasta Rio Negrosta Kolumbiaan ja Venezuelaan Orinoco-jokeen ulottuvalta alueelta. Niiden luontaisessa elinympäristössä puut varjostavat jokia, joten vedessä on varsin hämärää.
Sinineontetra on kuin pieni neontetra, jolta lähes puuttuu alempi punainen raita. Aikuinen sinineontetra on harvoin yli 3 cm pitkä, tavallinen aikuispituus on noin 2-3 cm.
Sinineontetra on tetroista arimpia ja se myös liikkuu monia muita tetroja hieman tiiviimmin parvessa. Arkana kalana se tarvitsee suuren parven ympärilleen. Sininoentetraparvessa tulisikin olla aina ainakin 15-20 yksilöä, mieluiten enemmänkin. Mitä suurempi sinineontetraparvi on, sitä paremmin ne viihtyvät. Akvaarion tulisi olla vähintään 40-50 litran vetoinen ja runsaskasvinen. Tämän kokoisessa akvaariossa voidaan pitää noin viittätoista sinineontetraa ilman muita kaloja. Parhaimmillaan sinineontetra on akvaarion ainoana parvikalana, eikä pienen akvaarion keskivedessä tarvitsisi ollakaan kuin suuri parvi näitä kaloja. Sinineontetrojen seuraan sopivia muita parvikaloja ovat mm. kardinaalitetra ja erityypiset kiilakyljet, kute kiilakylki ja rusokiilakylki. Pohjakaloiksi soveltuvat kalat jotka eivät syö sinineontetroja, esimerkiksi pienet monniset, piikkisilmät ja monet imumonnit. Alle 100 litraisiin voi sinineontetrojen seuraksi asuttaa esimerkiksi sukarapuja.
Sinineontetra on kotoisin tummista rehevistä vesistä, joiden pohjalla on lehtikariketta. Tumma pohja ja tausta ovat myös sinineontetralle eduksi. Veden tulisi olla 24-27-asteista ja pH:n 6-7. Veden tulisi olla myös hyvin pehmeää. Turvelisäys on tälle kalalle hyödyksi.
Koska suurin osa sinineontetroista on luonnosta pyydystettyjä, voivat ne olla varsinkin aluksi huonoja syömään teollisia ruokia. Parhaiten niille maistuvat pakastetut hyönteiset, kuten pakastesurviaiset.
Lisääntyminen samanlainen, kuin kardinaalitetralla.
Ultima IV: Quest of the Avatar
Ultima IV: Quest of the Avatar Origin Systemsin kehittämä ja alun perin 1985 Apple II:lle julkaisema "Ultima"-tietokoneroolipelisarjan videopeli.
Kolmeen edelliseen peliin verrattuna Sosaria on muuttunut radikaalilla tavalla. Kolme neljäsosaa maailmasta on kadonnut, mantereita on ilmestynyt uusia, vanhoja kadonnut ja uusia kaupunkeja on rakennettu vanhojen tilalle. Lord Britishin alaisuuteen yhdistynyt maailma nimettiin uudelleen Britanniaksi, jonka jälkeen British antaa päähenkilölle tehtävän kahdeksan Hyveen ruumiillistumaksi eli eräänlaiseksi hengelliseksi johtajaksi ja esikuvaksi. Todistettuaan ymmärtävänsä Hyveitä pelaaja laskeutuu Styygian kuiluun etsimään Perimmäisen viisauden koodeksia, jonka jälkeen pelaajasta tulee Avatar.
Genetz
Genetz on suomalainen sivistyssuku, jonka jäsenet ovat vaikuttaneet mm. suomen kielen kehittämisessä. Osa suvusta on suomentanut sukunimensä muotoon "Jännes".
Suvun vanhin varmuudella tunnettu jäsen on Karlskronassa syntynyt Lars Anders Genetz (1773–1851), joka kierreltyään Eurooppaa satulaseppänä päätyi Vanhaan Suomeen Karjalankannakselle ja toimi nimismiehenä Hiitolassa sekä myöhemmin Koivistossa. Hänen pojanpoikansa Arvid Genetz kertoi kuulleensa isoäidiltään, että Lars Arvid Genetzin isä olisi ollut genovalainen merimies Giovanni, joka pelastui merirosvoja paetessaan ruotsalaiseen alukseen uimalla ja joutui sitä tietä laivan mukana Karlskronaan. Nimi Genetz olisi tullut genovalaista tarkoittavasta sanasta "genuets". Tarinan todenperäisyyttä ei ole kyetty vahvistamaan. Lars Arvid Genetzin pojat kruununvouti Carl Johan Gabriel Genetz (1817–1871) ja nimismies Lars Oscar Otto Genetz (1821–1900) avioituivat Impilahden kirkkoherra Carl Gustaf Ferrinin kahden tyttären kanssa ja heistä polveutuvat suvun kaksi haaraa.
Bretten
Bretten on kaupunki Baden-Württembergin osavaltiossa, lounaisessa Saksassa. Se kuuluu Karlsruhen hallintopiiriin ja Karlsruhen piirikuntaan. Kaupunki sijaitsee noin 23 kilometriä koilliseen Karlsruhesta ja se on Bruchsalin ja Ettlingenin jälkeen Karlsruhen piirikunnan kolmanneksi suurin kaupunki. Bretten on saanut lisänimen "Melanchthonstadt" sen kenties kuuluisimman asukkaan, humanisti Philipp Melanchthonin, mukaan.
Bretten sijaitsee Kraichgaun alueella Walzbach- ja Saalbachjokien läheisyydessä. Se sijaitsee 23 kilometriä koilliseen Karlsruhesta, 39 kilometriä lounaaseen Heilbronnista ja 17 kilometriä pohjoiseen Pforzheimista. Kaupunki on jaettu ydinkaupunkiin () ja yhdeksään kaupunginosaan ().
Varhaisin tunnettu maininta Brettenistä on peräisin vuodelta 767. Maininta ilmestyi Lorschin koodeksissa. Kaupunki tunnettiin tuolloin nimellä "Villa Breteheim". Brettenille myönnettiin viralliset kaupunginoikeudet vuonna 1254. Philipp Melanchthon syntyi kaupungissa vuonna 1497.
Bretten tuhoutui Pfalzin kruununperimyssodassa vuonna 1689. Vuonna 1821 kaupunkiin rakennettiin ensimmäinen synagoga, joka tuhottiin muiden saksalaisten synagogien tavoin natsien kristalliyönä vuonna 1938. Vuosien 1971 ja 1975 välillä Bretteniin liitettiin yhdeksän naapurikuntaa. Liitosten myötä kaupungin väkiluku ylitti 20 000 asukkaan rajan.
Jalkapallon Afrikan-mestaruuskilpailut 1962
Jalkapallon Afrikan-mestaruuskilpailut 1962 järjestettiin Addis Abebassa, Etiopiassa. Turnaus oli järjestyksessään kolmas jalkapallon afrikanmestaruuskilpailu. Etiopiassa järjestettyyn turnaukseen osallistui neljä maata, turnausta edeltäviin karsintoihin osallistui seitsemän maata Isäntämaa Etiopia ja hallitseva mestari Yhdistynyt Arabitasavalta selviytyivät turnaukseen ilman karsintaa. Maanosan mestaruuden voitti Etiopia.
Vuoden 1962 jalkapallon Afrikanmestaruuskilpailut olivat ensimmäiset, joihin järjestettiin karsinnat ennen varsinaista turnausta. Hallitseva mestari Egypti ja isäntämaa Etiopia selviytyivät turnaukseen ilman karsintoja. Varsinaiseen turnaukseen karsintojen kautta selviytyivät Tunisia ja Uganda.
Peenemünde
Peenemünde on kunta Mecklenburg-Etu-Pommerin osavaltiossa Saksassa. Asukasluku oli vuonna 2012 yhteensä 264 henkeä. Peenemündessa sijaitsi vuodesta 1937 alkaen natsi-Saksan asevoimien tutkimuskeskus Heeresversuchsstelle Peenemünde. Keskuksessa kehitettiin muun muassa Wasserfall- ja V2-ohjukset, ja sen johtajana oli Wernher von Braun.
Peenemünden teollista historiaa esitellään sen teknisessä museossa (). Museossa on esillä monenlaisia sotilasilmailuun ja ohjuksiin liittyviä esineitä. Museo kuuluu Euroopan teollisen perinteen reittiin.
I Have a Dream
I Have a Dream () on Martin Luther Kingin pitämä historiallinen puhe, jossa hän esitti toiveensa mustan ja valkoisen väestön välillä vallitsevasta rauhasta ja tasa-arvosta. King piti puheen yli 250 000 kansalaisoikeuksien puolustajalle Washingtonissa Lincoln Memorialin edustalla suurmielenosoituksessa 28. elokuuta 1963. Puheen ansiosta rotuerottelun vastustajat saatiin liikkeelle. Vuonna 1964 hyväksytyn kansalaisoikeuslain on katsottu saaneen myötätuulta puheen vuoksi. Puhe myös toisaalta lisäsi Kingin vastustajia.
King vetosi puheessa Yhdysvaltain itsenäisyysjulistukseen ja perustuslakiin. Osa puheen sisällöstä vastaa aikaisempaa Kingin puhetta, jonka hän piti Detroitissa kesäkuussa 1963.
King aloitti puheen näin: ”Sata vuotta sitten suuri amerikkalainen, jonka symbolisessa varjossa seisomme tänään, allekirjoitti vapautusjulistuksen. Tämä merkittävä julistus oli kuin valonhohtoinen toivon majakka miljoonille neekeriorjille, jotka olivat kärventyneet epäoikeudenmukaisuuden loimottavissa liekeissä. Se tuli riemuisana päivänkajona päättämään heidän vankeutensa pitkän yön. Mutta sata vuotta myöhemmin mustaihoiset eivät vieläkään ole vapaita.”
Vuonna 1999 teetetyssä kyselyssä ”I Have a Dream” valittiin 1900-luvun parhaaksi yhdysvaltalaiseksi puheeksi.
Karlsruhen piirikunta
Karlsruhen piirikunta () on piirikunta saksalaisessa Baden-Württembergin osavaltiossa. Se kuuluu Karlsruhen hallintopiiriin ja sen hallintokaupunkina toimii Karlsruhe. Piirikunnan pinta-ala on 1 084,98 neliökilometriä ja sen alueella asuu noin 430 000 ihmistä.
Ettlingen
Ettlingen on kaupunki Baden-Württembergin osavaltiossa, lounaisessa Saksassa. Se kuuluu Karlsruhen hallintopiiriin ja Karlsruhen piirikuntaan. Se on lähed 39 000 asukkaallaan Bruchsalin jälkeen Karlsruhen piirikunnan toiseksi suurin kaupunki.
Ettlingen sijaitsee pohjoisen Schwarzwaldin alueen juurella. Kaupungin läpi virtaa Reinin sivujokiin lukeutuva 45-kilometrinen Alb. Kaupunki on jaettu ydinkaupunkiin () ja kuuteen kaupunginosaan (). Kaupunginosia ovat Bruchhausen, Ettlingenweier, Oberweier, Schluttenbach, Schöllbronn ja Spessart.
Varhaisin tunnettu maininta Ettlingenistä on peräisin elsassilaisen Weißenburgin luostarin asiakirjasta vuodelta 788. Asiakirjassa Ettlingen tunnetaan nimellä "Ediningom". Vuonna 965 Pyhän saksalais-roomalaisen keisarikunna keisari Otto I Suuri myönsi sille kauppaoikeudet. Kaupunkioikeudet Ettlingenille myönsi keisari Henrik VI vuonna 1192. Vuonna 1689 Ranskan kuninkaan Ludvig XIV:n joukot polttivat Ettlingenin maan tasalle Pfalzin perimyssodassa ja kaupunki jouduttiin rakentamaan uudelleen.
Ettlingenin asukasluku ylitti 20 000 asukkaan rajan vuonna 1970. Kaupunkiin liitettiin 1970-luvulla Baden-Württembergin kuntauudistuksen yhteydessä kuusi kuntaa: vuonna 1972 Spessart ja vuonna 1974 Ettlingenweier, Bruchhausen, Oberweier, Schluttenbach ja Schöllbronn.
Patrik Rikama-Hinnenberg
Patrik Rikama-Hinnenberg (aik. Rikama, s. 8. helmikuuta 1983 Vantaa) on entinen suomalainen jalkapalloilija. Hän oli pelipaikaltaan oikea laitapuolustaja.
Rikama-Hinnenberg on edustanut juniorivuosinaan Vantaan Jalkapalloseuraa ja Helsingin Jalkapalloklubia. Läpimurtoa HJK:ssa edustustasolle ei kuitenkaan tullut ja hän pelasi vain yhdessä liigaottelussa – tämä kaudella 2004. Kaudeksi 2005 hän siirtyi Ykkösen Atlantikseen, jota hän edusti kahden vuoden ajan. Kaudeksi 2007 Rikama vaihtoi Atlantiksen IFK Mariehamniin, jossa hän teki läpimurtonsa Veikkausliiga-tasolle. Hän pelasi neljänä kautena 71 ottelua ja teki yhden maalin.
Neljän Maarianhaminan-kauden jälkeen vuonna 2011 Rikama siirtyi Ruotsiin Superettanissa pelanneeseen GIF Sundsvalliin vuoden sopimuksella. Saman vuoden kesänä pelaaja ja GIF Sundsvall tekivät myös jatkosopimuksen ja kauden päätteeksi seura nousi maan pääsarja Allsvenskaniin. Allsvenskan-kaudella Rikama kuitenkin jäi vähäiselle peliajalle. Helmikuussa 2013 hän siirtyi Bulgarian liigan Etariin. Kausi jäi siellä kuitenkin kesken seuran ajauduttua talousvaikeuksiin.
Elokuussa 2013 Rikama-Hinnenberg palasi Suomeen ja liittyi Ykkösessä pelanneeseen Valkeakosken Hakaan loppukauden pituisella sopimuksella.
Nokkamonnit
Nokkamonnit ("Farlowella") on ulkonäöltään puutikkua muistuttavien kalojen suku, johon kuuluu yli 20 lajia. Nokkamonnilajit muistuttavat toisiaan ulkonäöltään hyvin paljon.
Nokkamonnit ovat kotoisin Etelä-Amerikasta, Amazonista. Ne viihtyvät kohtuullisesti virtaavissa, lämpimissä, tummissa vesissä.
Kaikilla nokkamonneilla on hyvä suojaväritys, ne muistuttavat sekä väritykseltään että ulkomuodoltaan erehdyttävästi puutikkua. Niiden suu on muuttunut imukupiksi, jolla monnit pystyvät tarrautumaan erilaisille pinnoille. Nokkamonnit ovat jäykkiä ja hitaita kaloja, ja se ne ovat huonoja uimareita. Enimmäkseen ne köllöttelevät kasvien varsilla ja puiden vedenalaisilla oksilla. Nokkamonnit eivät ole varsinaisia parvikaloja, mutta viihtyvät selkeästi parhaiten lajitoverien seurassa. Nokkamonnit kasvavat lajista riippuen 15-25 cm:n pituisiksi. Uroksen nokkaan kasvaa "parta" ja naaraalla on kutuaikaan pyöreä vatsa. Eri nokkamonnilajit erottaa pituuden lisäksi mm. värityksen ja nokan pituuden ja muodon perusteella. Eräät lajit voi erottaa toisistaan vatsapuolen suomukuvion avulla.
Yleisin akvaariokaupoista löytyvä nokkamonnilaji on juovanokkamonni ("Farlowella vittata"). Todellisuudessa kyseistä kalaa ei ole Suomeen koskaan tuotukaan, vaan kyseiset kalat ovat joko eri nokkamonni lajien hybridejä, tai jotain muuta samantapaista nokkamonnilajia.
Nokkamonnien lajiakvaarioksi riittää jo 150-litrainen akvaario, joka on sisustettu kepeillä, kannoilla ja runsaalla kasvillisuudella. Erityisesti pystyjä ja suoria kasveja tulisi suosia. Paras akvaarion koko tälle kalalle on kahdesta sadasta litrasta ylöspäin, varsinkin jos sitä aiotaan pitää seura-akvaariossa, jossa on muitakin kalalajeja. Nokkamonnia voi pitää myös muiden kalojen kanssa seura-akvaariossa. Nopeita ja ahneita allaskavereita tulisi kuitenkin välttää. Parhaita asuinkumppaneita ovat monniset, sampimonnit, lämpimän veden tetrat, rasborat, jotkin nuoliaiset ja rihmakalat. Akvaariossa saisi olla kohtuullinen virtaus. Nokkamonnit kutevat mieluiten virrakkaassa akvaariossa.
Nokkamonnit viihtyvät vedessä, joka on lämpötilaltaan 25-28-asteista ja jonka pH on6-7. Veden tulisi olla myös pehmeää. Nokkamonnit ovat herkkiä nopeille veden laadun muutoksille, siksi niiden akvaarion vettä pitäisi vaihtaa usein, mutta vähän kerrallaan.
Nokkamonnit ovat kasvinsyöjiä, ja niille kelpaavat niin kurkku kuin kesäkurpitsakin. Myös teolliset kasvispitoiset imumonninruoat kelpaavat niille. Monesti luonnosta pyydystetyt yksilöt ovat kotiutumisvaiheessa kranttuja syömään teollisia ruokia.
Nokkamonnit saa helposti lisääntymään. Ne kutevat sileälle pinnalle vuolaasti virtaavaan paikkaan. Akvaariossa yleensä akvaarion etulasiin, jos siihen sattuu voimakas virtaus.
Veden tulisi olla lämmintä, mutta melko hapekasta. Uros vahtii kutua. Poikaset kuoriutuvat veden lämpötilasta riippuen parissa viikossa. Vaikka nokkamonnit kutevatkin helposti, poikasten kasvattaminen aikuisiksi on vaikeaa ja aikaa vievää. Paras vaihtoehto poikasten kasvattamiselle on runsaskasvinen lajiallas, jossa aikuiset ja poikaset voivat elää rinnatusten. Kasvinsyöjänä nokkamonni ei koske jälkikasvuunsa.
Clannad (visual novel)
Clannad () on japanilainen visual novel-tyyppinen tietokonepeli, joka ilmestyi vuonna 2004.
Peli on julkaistu Windowsille, PlayStation 2:lle ja PlayStation 3:lle sekä Xbox 360:lle.
Clannadista on tehty useita sovituksia muihin medioihin: neljä mangasarjaa, animaatioelokuva ja kaksi anime-sarjaa, sarjakuvalehtiä ja kuunnelmia.
Friedrich Hildebrandt
Friedrich Hildebrandt (19. syyskuuta 1898 Kiekindemark, Mecklenburg, Saksa – 6. marraskuuta 1948 Landsberg am Lech, Baijeri, Saksa) oli SS-kenraali, natsien aluejohtaja eli Gauleiter ja tuomittu sotarikollinen.
Nuoruudessaan hän oli maatyöläinen. Hän liittyi Saksan kansallissosialistiseen puolueeseen varhain, ja hänestä tuli Mecklenburgin Gauleiter. Hän oli samassa virassa myös Lyypekissä. Hän oli myös vartijana Dachaun keskitysleirillä. Sodan jälkeen hän jäi liittoutuneiden vangiksi. Hänet asetettiin syytteeseen Dachaun oikeudenkäynneissä sekä ilmavoimien henkilöstön oikeudenkäynnissä ja tuomittiin kuolemaan sotarikoksista. Hänet hirtettiin Landsbergin vankilassa 1948.
Teva Pharmaceutical Industries
Teva Pharmaceutical Industries Ltd (, lyh. TEVA) on israelilainen lääkevalmistaja, jonka pääkonttori on Petah Tikvassa Israelissa. Yhtiö valmistaa pääasiassa rinnakkaislääkkeitä, mutta se on kehittänyt myös alkuperäislääkkeitä, joista tunnetuimmat ovat MS-taudin hoidossa käytettävä glatirameeriasetaatti (COPAXONE®) ja Parkinsonin taudin hoidossa käytettävä rasagiliini (Azilect). Teva on maailman suurin geneeristen lääkkeiden valmistaja.
Vuonna 2014 yrityksen liikevaihto oli $20,3 miljardia ja työntekijöitä 43 000. Yritys on maailman suurin geneeristen lääkkeiden valmistaja. Valtaosa yrityksen tuotannosta viedään Yhdysvaltoihin, joka on yrityksen suurin markkina. Yhtiöllä on Suomessa tytäryhtiö Ratiopharm Oy, jonka aputoiminimenä on Teva Finland.
Elokuussa 2010 yhtiö osti saksalaisen rinnakkaislääkkeiden valmistajan Ratiopharmin. Vuonna 2015 Teva aikoi ostaa lääkevalmistaja Mylanin, mutta Allergan suostui myymään geneeristen lääkkeiden yksikkönsä $40,5 miljardilla ja Teva luopui Mylan-aikeestaan.
Terakoya
Terakoyat () olivat yksityisiä kouluja, joissa opetettiin kirjoittamista, lukemista ja laskemista tavallisten japanilaisten lapsille Edo-kaudella.
Sana "terakoya" on peräisin sanasta "terako" (寺子, ’temppelilapsi’), joka viittasi Japanin keskiajalla buddhalaisessa temppelissä opiskelua varten asuneeseen lapseen. Vaikka Edo-kaudella opetus ei tapahtunutkaan enää temppeleissä, sana jäi sellaisenaan käyttöön.
Ensimmäiset terakoyat ilmaantuivat 1600-luvun alussa. Ne kehittyivät buddhalaisiin temppeleihin perustetuista koulutuslaitoksista. Ennen Edo-kautta julkista koulutusta oli saatavilla vain samuraiden ja hallitsevan luokan lapsille, mutta kauppiasluokan nousu kauden puolivälissä lisäsi huomattavasti terakoya-koulujen suosiota, sillä ne olivat yleisiä sekä suurissa kaupungeissa kuten Edossa ja Osakassa mutta myös maaseudulla. Niiden osanottaja-aste nousi 70 prosenttiin Edossa 1700-luvun lopussa ja 1800-luvun alussa.
Terakoyat lakkautettiin Meiji-kaudella, kun Japanin hallitus laati uuden koulutusjärjestelmäasetuksen vuonna 1872. Julkisissa kouluissa käyminen tehtiin nyt pakolliseksi, jotta koko väestölle saataisiin annettua asianmukainen peruskoulutus.
Terakoya-kouluissa keskityttiin lukemiseen ja kirjoittamiseen, mutta niissä opetettiin myös ylimääräisiä aineita, kuten laskemista helmitaululla (soroban), historiaa ja maantietoa. Niissä opetettiin myös tytöille ompelua, teeseremoniaa, ikebanaa ja muita käsityötaitoja. Oppitunnit pidettiin yleensä samuraiden, buddhalaisten pappien tai jopa tavallisten kansalaisten yksityiskodeissa. Opettajat, joita kutsuttiin nimillä "shishō" () tai "tenarai shishō" (), olivat pääasiassa tavallisia japanilaisia, mutta myös samurait ja buddhalainen papisto toimivat opettajina. Opettajat hoitivat usein itse myös koulujen hallinnon. Muutamia terakoya-kouluja hallinnoivat šintolaiset papit ja lääkärit.
Toisin kuin jokapäiväisessä elämässä tarvittavia taitoja opettavat kansankoulut, terakoya-kouluissa tarjottiin korkeamman tason koulutusta. Opetus alkoi kalligrafian kursseilla, joissa oppilaat imitoivat ohjaajansa antamaa esimerkkiä. Kun kirjoittamisen perusteet oli opittu, oppilaat etenivät nimellä "ōraimono" () tunnettuihin oppikirjoihin, jotka olivat alkujaan peräisin Heian-kaudelta ja joita käytettiin pääasiassa samuraiden koulutuksessa. Ne oli kirjoitettu kanjien ja kana-tavuaakkosten yhdistelmällä. Niissä oli hyödyllistä tietoa ihmisten jokapäiväisestä elämästä, kodinhoidosta, keskustelutaidoista ja moraaliarvoista, mutta myös historiallista ja maantieteellistä tietoa, jotka antoivat oppilaille laajemman kuvan sosiaalisesta elämästä.
Vaikka vain harvoissa terakoya-kouluissa opetettiin kauppiasluokan lapsille kaupallisia aineita, helmitaululla laskemisesta tuli yhä suositumpaa Edo-kauden lopussa. Terakoya- ja han-koulujen kautta Japanin väestö saavutti suhteellisen suuren lukutaitoasteen kauden loppuun mennessä. Luotettavia tilastoja ei ole, mutta arviolta 50 prosenttia miehistä ja 20 prosenttia naisista oli lukutaitoisia ja omasi jonkinlaisen laskutaidon.
Adolf Abel
Adolf Abel (s. 27. marraskuuta 1882 Pariisi – k. 3. marraskuuta 1968 Bruckberg) oli saksalainen arkkitehti.
Abel opiskeli vuosina 1902–1904 Stuttgartin teknillisessä korkeakoulussa ja vuosina 1904–1905 Dresdenin taideakatemiassa. Pohjois-Italian-opintomatkojensa jälkeen Abel työskenteli vuosina 1906–1908 Dresdenissä muun muassa Paul Wallotin kanssa. Vuonna 1909 Abel työskenteli arkkitehtitoimisto Schmohl & Staehlinissa, vuosina 1910–1914 puolestaan arkkitehtitoimisto Eisenlohr & Pfennigissä. Molemmat arkkitehtitoimistot sijaitsivat Stuttgartissa.
Ensimmäisen maailmansodan loputtua Abel työskenteli vuoteen 1925 saakka Stuttgartin teknillisessä korkeakoulussa. Vuonna 1925 hän aloitti Kölnin rakennusjohtajana ja pysyi virassa vuoteen 1930 saakka. Vuonna 1930 Abel siirtyi Münchenin teknilliseen yliopistoon professoriksi Theodor Fischerin seuraajana.
Ås (Norja)
Ås on Norjan kunta Akershusin läänissä. Sen rajanaapureita ovat Vestby, Frogn, Oppegård ja Ski Akershusissa sekä Hobøl Østfoldin läänissä. Hallinnollinen keskus on Åsin taajamassa. Tammikuussa 2013 tehdyn väestönlaskennan mukaan Åsin kunnassa oli 17 568 asukasta. Kunnassa sijaitsee muun muassa Norjan ympäristötieteen ja biologian yliopisto, entiseltä nimeltään Norjan maataloustieteellinen yliopisto sekä Tusenfrydin huvipuisto. Kunta on maatalousaluetta, jossa viljantuotanto näyttelee merkittävää osaa. Teollisuutta on suhteellisen vähän ja maataloustieteellinen yliopisto onkin tärkein työnantaja. Keskustaajaman lisäksi muita taajamia ovat Nordby, Vinterbro ja Kroer.
Banqiao
Banqiao eli Panchiao on suurkaupunki Taiwanin pohjoisosassa Taipein länsipuolella. Vuoden 2006 lopulla siellä oli 544 292 asukasta. Hallinnollisesti Banqiao on Uuden-Taipein kaupunkialue.
Banqiaossa vallitsee subtrooppinen ilmasto. Kaupungin nimi tarkoittaa vapaasti käännettynä lankkusilta ja se on saanut nimensä Qing-dynastian aikana (1700-luvulla) rakennetusta jalankulkusillasta. Nimi oli alun perin Pang-kiô (枋橋), mutta japanilaiset muuttivat sen nykymuotoon 1920.
Banqiaossa toimii kolme korkeakoulua: taideteollinen, lääketieteellinen ja teknillinen korkeakoulu.
Tosan han
Tosan han () oli daimion hallitsema feodaalinen läänitysalue ("han") Japanissa Edo-kaudella. Se tunnettiin myös nimellä Kōchin han () pääkaupunkinsa Kōchin mukaan. Se käsitti Tosan provinssin alueen eli nykyisen Kōchin prefektuurin. Sitä hallitsi Yamauchi-klaani.
Tosan hanilla oli huomattava rooli Meiji-restauraatiossa keisarinvallan tukijana. Merkittäviä Tosan hanista lähtöisin olevia ajan tapahtumiin vaikuttaneita henkilöitä olivat esimerkiksi Sakamoto Ryōma, Yui Mitsue, Gotō Shōjirō, Itagaki Taisuke ja Nakae Chōmin.